" Okkar æðsta markmið er að hún sjái drauminn sinn verða að veruleika “ Lilja Katrín Gunnarsdóttir skrifar 19. ágúst 2014 12:00 Hluti af hlaupahópnum með Heiðu eftir hlaupið frá Keflavík í Bláa Lónið . Mynd / úr einkasafni ,, Við erum orðlaus af þakklæti . Þetta hefur gengið vonum framar og gefur Heiðu mikinn kraft í baráttunni , “ segir Sigrún Lilja Guðjónsdóttir , formaður Styrktarsjóðs Heiðu Hannesar . Sjóðurinn náði þeim áfanga í gær að brjóta tveggja milljón króna múrinn á hlaupastyrkur.is en fjölmargir hlauparar taka þátt í Reykjavíkurmaraþoninu næstu helgi og safna áheitum fyrir sjóðinn . Tilgangur sjóðsins er að safna fyrir stofnfrumumeðferð á Indlandi fyrir Bjarnheiði Hannesdóttur , eða Heiðu eins og hún er ávallt kölluð . Heiða fékk hjartastopp í desember árið 2012 eftir áralanga baráttu við átröskun , eins og kom fram í helgarblaði Fréttablaðsins síðustu helgi . Hjarta Heiðu var stopp í tuttugu mínútur og var henni vart hugað líf . Hún barðist fyrir tilvist sinni á þessari jörð og hafði betur en hjartastoppið olli miklum heilaskaða og er Heiða algjörlega ósjálfbjarga í dag . Hópurinn sem hleypur í maraþoninu til styrktar Heiðu kallar sig #TeamHeiða en hlaupurum í hópnum fer stöðugt fjölgandi . Heiða með fjölskyldu sinni . Vísir / Arnþór „ Okkar æðsta markmið er að hún sjái drauminn sinn verða að veruleika sem er að komast út í stofnfrumumeðferð , “ segir Sigrún Lilja sem hleypur hálfmaraþon til styrktar Heiðu á laugardaginn . Börn Heiðu og eiginmanns hennar , Snorra Hreiðarssonar , þau Anna Halldóra , Hannes Arnar og Dóra Mjöll ætla ekki heldur að láta sitt eftir liggja en þau Anna og Hannes hlaupa tíu kílómetra og Dóra einn kílómetra í Latabæjarhlaupinu „ Á meðal hlaupara er líka afi Heiðu sem er 86 ára gamall , tengdamóðir Heiðu sem er 71 árs og fer tíu kílómetra og mágkona Heiðu sem er komin 38 vikur á leið þannig að hér leggjast allir á eitt við að safna fyrir stelpuna okkar , svo hún megi fá draum sinn uppfylltan og fá þá allra bestu meðferð sem völ er á , “ bætir Sigrún Lilja við . Hluti af hópnum hljóp fyrir stuttu saman frá Keflavík í Bláa Lónið og aðspurð segir Sigrún Lilja að það sé töluverð keppni í hópnum , svo mikil að ein endaði á að detta illa og brákast á hendi þegar hún var að líta aftur fyrir sig og athuga hvort það væri nokkur að færast nær í að taka fram úr sér . Heiða er algjörlega ósjálfbjarga í dag . Vísir / Arnþór ,, Við erum á misjöfnum stað og að fara mismunandi vegalengdir . Við sem fórum lengst byrjuðum í Keflavík og fórum nítján kílómetra og svo bættist inní hópinn á leiðinni . Við þetta skapaðist mikill keppnisandi . Ég til dæmis fór í raun of hratt og aðeins of langt svo stuttu fyrir hlaup og hef alveg fundið vel fyrir því síðan í liðum og vöðvum , haltraði í viku og var orðin hrædd um hvernig þetta færi í sjálfu hlaupinu . En núna er ég komin með magnesíum olíu sem borin er á aumu svæðin í gríð og erg er hún alveg að gera góða hluti og því er ég aftur orðin bjartsýn fyrir maraþonið , “ segir Sigrún Lilja . Kostnaðurinn við stofnfrumumeðferðina sem Heiða hyggst sækja sér hleypur á mörgum milljónum og er mikill hugur í hlaupahópnum að gera enn betur en tvær milljónir . ,, Þrátt fyrri gott gengi erum við hvergi nærri hætt og munum ekki hætta að safna áheitum fyrr en lokað er fyrir áheitasöfnun á hlaupastyrkur.is . “ Athugið .